google/wiki40b huggingface dataset:
שלמה טנא

קורות חייו

נולד בסמיאטיץ' שבאזור הורדנה. תחילת לימודיו הייתה בעיירת הולדתו ואחר כך נסע ללמוד בישיבת מיר. עלה לארץ ישראל בתרצ"ז (1937). למד בישיבת "בית יוסף" בתל אביב אצל הרב הלל ויטקינד. לאחר נישואיו עלה לירושלים וכיהן כדיין ומו"צ בבתי ויטנברג, במקביל ללימודיו בכולל "אוהל תורה". משפחת הוריו שנותרה ברובה בסמיאטיץ' נספתה בשואה.
בשנת תש"ז יצא לאור ספרו הראשון " 'ברכת שלמה' - ביאור הלכות וסוגיות" וקיבל עליו את הסכמותיהם של הרבנים זליג ראובן בנגיס, איסר זלמן מלצר ואליעזר יהודה פינקל.
בתש"ח (1948) נבחר לכהונת רב העיר באר שבע. בתשט"ז (1956) עבר להתגורר בבני ברק והתמנה לאב בית דין בתל אביב וכיהן בתפקידו שנים רבות. אחרי מלחמת ששת הימים חתם על הצהרת הקונצנזוס של בכירי הרבנים בישראל לפיה אין לעלות להר הבית (לצד דמויות כמו הרבנים עובדיה יוסף, צבי יהודה קוק ויוסף שלום אלישיב). נמנה עם הרכב הדיינים שהחליט להתיר את עגונות צוות הצוללת אח"י דקר שבראשו עמד הרב שלמה גורן.
חיבר סדרת ספרי הלכה "ברכת שלמה". רבים מפסקיו כלולים בספרי פסקי הדין הרבניים.
נקבר בירושלים. על שמו קרוי רחוב בבאר שבע.

משפחתו

בנו יצחק אביגדור נישא לנכדת הרב דוד פוברסקי, בת בנו עו"ד ד"ר חיים פוברסקי. בתו, פרופ' שולמית אליאש, היא מרצה להיסטוריה באוניברסיטת בר-אילן. חתניו: ד"ר יהושע שחור - שהיה רופא בכיר במרכז רפואי מאיר בכפר סבא, הרב יורם זלצברג - מרבני תל אביב, ועו"ד אמוץ אליאש - לשעבר סגן ראש עיריית רמת גן.
ברזית

בִּרְזָיִת הוא שמו של יישוב מתקופת המקרא ובית שני, הנזכר בתנ"ך ובכתבי יוסף בן מתתיהו.
היישוב נזכר בתנ"ך באופן יחידאי ברשימת אבות וערי שבט אשר שבספר דברי הימים: "בְּנֵי אָשֵׁר ... חֶבֶר וּמַלְכִּיאֵל הוּא אֲבִי ברזות (קרי - בִרְזָיִת)".
בספרו של יוסף בן מתתיהו, קדמוניות היהודים, נזכר על ידו יישוב בשם Birzetho, ללא הצבעה על מיקומו.
הצעת זיהוי אחת ליישוב קדום זה היא בח'רבת בִּרְזָה שבגליל המערבי, במעלה נחל כזיב, בין המושבים צוריאל ואלקוש. אתר זה, השוכן בנחלת שבט אשר, תועד בידי הקרן הבריטית לחקר ארץ ישראל, ולאחר קום המדינה ניתן לו השם הרשמי "חרבת ברזית", ולמעיין הסמוך אליו ניתן השם "עין ברזית".
הצעת זיהוי אחרת ליישוב הקדום היא בעיירה ביר זית הסמוכה מצפון לראמאללה. זאת, הן לאור שימור השם המושלם, והן לאור זהות שמות בין חלק מאבות שבט אשר ובין חלק מאבות שבט אפרים, שבתחום נחלתו נמצאת העיירה, ייתכן בשל התיישבותם של בני שבט אשר באזור זה בתקופה מסוימת.
עולם הקופסה

עולם הקופסה (באנגלית: Box World) הוא משחק מחשב חופשי שנוצר בשנת 1998. במשחק 99 שלבים בדרגת קושי עולה. בכל שלב מספר שווה של קופסאות וכדורים, והמטרה היא למקם את כל הקופסאות על כל הכדורים באמצעות דחיפה.

דרישות מערכת

פרק זה לוקה בחסר. אנא תרמו לוויקיפדיה והשלימו אותו. סיבה: חסר מידע על דרישות מערכת נוספות, מלבד מערכת ההפעלה.
חלונות 95 ומעלה.

מאפיינים וכללים

הדמות המצוירת דוחפת את הקופסאות כרצונה לכל עבר במסגרת המגבלות של דפנות החדר הווירטואלי. במשחק נדרש מהשחקן אך ורק חישוב נכון של המהלכים קדימה, המשחק אינו קצוב בזמן או במספר המהלכים שבו ובכל זמן ניתן להחזיר עד מהלך אחד אחורה, להתחיל מחדש את השלב הנוכחי או לחזור לתחילת כל שלב קודם.
שלאמק שוסטר

שלמה (שלאמק) שוסטר (1943-1926) היה חבר בתנועת "דרור" (פרייהייט), ומגיבורי מרד גטו ורשה הצעירים ביותר.

קורות חייו

שלאמק שוסטר נולד בשנת 1926 בעיר פְּרוּשְׁקוֹב שליד ורשה למשה ובילה שוסטר.
בגטו ורשה חבר לארגון היהודי הלוחם (אי"ל) ועבר את ההכשרה בחוות צ'רניאקוב. בימי מרד אפריל נלחם בפלוגתו של הניך גוטמן בשטח המברשתנים ואחר כך בגטו המרכזי. בבוקר 10 במאי 1943, בהיותם בתעלות הביוב שברחוב פרוסטה, נשלח על ידי צביה לובטקין לחפש ולרכז את הלוחמים שהמתינו בתעלות הצדדיות. כשסיים את משימתו התברר שהכח נאלץ להתפנות מתעלת הביוב אל משאית שחיכתה סמוך לפתח התעלה. שלאמק שוסטר וחבריו ניסו להבקיע דרך מתעלות הביוב לצד הארי, שם נהרג עם כל יתר חבריו בקרב פנים אל פנים עם הגרמנים. חברו הטוב שמחה רותם ומפקדת הכח צביה לובטקין מתארים אירוע זה בספריהם.
בזמן המרד היה שלאמק שוסטר כבן 16 שנים בלבד. חרף זאת לחם בתעוזה ובנחישות כנגד הגרמנים, ושימש מופת לרבים.
צביה לובטקין מעידה עליו כך:
לא אחת נפגשתי בימי הקרבות עם עלם זה בהיר העיניים, שלאמק. תמיד, אף כי צעיר לימים היה, הצטיין בהתמצאותו המהירה ובאומץ ליבו. פעם, בסיור לילה, גיששנו למצוא את עמדות הגרמנים, והנה במקום שלא ציפינו כלל להיתקל באויב, נשמעה לפתע קריאה: עמוד! שלאמק לא נבהל. בשקט קרב אל הזקיף כמטחווי אקדח, ירה אליו והרגו. אחר פתחנו שנינו באש ושאר הגרמנים נמלטו
LEAD

האמונה

LEAD מכיר בפוטנציאל המנהיגות הטמון בדור הצעיר ומאמין כי על ידי ההשקעה בעידודו ובחינוכו, יבוא פוטנציאל זה לידי מימוש בהישגים משמעותיים לחברה כולה.

המטרה

מטרת ארגון LEAD לסייע לקהילה לאתר פוטנציאל מנהיגות בקרב בני-הנוער ולפתח בהם כישורים אשר יצמיחו מנהיגות צעירה שתוביל את החברה הישראלית. לעודד את הנוער לפתח מנהיגות בעלת חשיבה ביקורתית, מוסרית ואמיצה, בעלת מידות של אחריות ציבורית וקהילתית וחזון, אשר שמה לנגד עיניה את ערכי הדמוקרטיה.
מיכאל אומאנייה

קריירה

אומאנייה החל את הקריירה שלו בקבוצות קרמליטה וארדיאנו (Herediano) מהליגה העליונה בקוסטה ריקה לפני שעבר ב-2005 לקבוצת לוס אנג'לס גלאקסי מה-MLS. בעקבות כישלון בקבוצה הוא חזר לקוסטה ריקה לאחר עונה אחת ושיחק בברוחס (Brujas) עונה, ב-2006 חזר לארדיאנו. לאחר עונה אחת הוא עבר למוניסיפאל ליבריה, שם שיחק במשך שלוש עונות. 
ב-2010 חזר לליגה בארצות הברית לקבוצת צ'יבאס ארצות הברית. בינואר 2012 חתם בקבוצה הגואטמלית קומוניקאסיונס ולאחר שנה עבר לסאפריסה מהליגה בקוסטה ריקה.
ב-17 באוגוסט 2014 חתם בפרספוליס האיראנית לשנתיים. 
אומאנייה שיחק במספר קבוצות נוער של נבחרת קוסטה ריקה ואף השתתף בטורניר הכדורגל באולימפיאדת אתונה. מ-2006 השתתף באופן קבוע במשחקי הנבחרת הבוגרת של קוסטה ריקה. הוא זומן לסגל הנבחרת לקראת מונדיאל 2014.
נתן זייברג

קורות חיים

נולד בישראל ב-22 בספטמבר 1956. סיים תואר ראשון בפיזיקה בהצטיינות באוניברסיטת תל אביב בשנת 1977, לאחר מכן התגייס ושירת חמש שנים בצה"ל. במקביל עבד על דוקטורט במכון ויצמן, אותו סיים בשנת 1982. הוא החל ללמד במכון ויצמן, ובשנת 1989 מונה לפרופסור מן המניין. בשנים 1989 עד 1997 כיהן כפרופסור באוניברסיטת ראטגרס. משנת 1997 משמש כפרופסור מן המניין לפיזיקה מתמטית במכון למחקר מתקדם ומשנת 1998 כפרופסור אורח באוניברסיטת פרינסטון. 
בשנת 1995 הוענקה לו מדליית אוסקר קליין. בשנת 1996 קיבל מלגה במסגרת היוקרתית של עמיתי מקארתור. בשנת 2008 מונה כחבר באקדמיה הלאומית למדעים של ארצות הברית.
ב-2012 זכה בפרס לפיזיקה יסודית בסך 3 מיליון דולר. בשנת 2016 זכה במדליית דיראק יחד עם מיכאל שיפמן וארקדי ויינשטיין.
למחקריו של זייברג היה תרומה משמעותית בתחום תורת המיתרים ותורת השדות הקוונטית. ביחד עם אדוארד ויטן פרסם את משוואות זייברג-ויטן, העוסקות בתורת כיול.
Emergency (סדרת משחקים)

Emergency (בעברית: מקרה חירום) הוא משחק מחשב מסוג אסטרטגיה טקטית בו על השחקן לטפל במקרי חירום בעיר.
מוזיאון גורדי השחקים

היסטוריה

מוזיאון גורדי השחקים, הממוקם באי מנהטן הוא המוזיאון היחיד בעולם המציג את התפתחותם ובנייתם של גורדי השחקים בעולם. המוזיאון נוסד בשנת 1997. בעת היווסדו היה ממוקם מול מרכז הסחר העולמי. לאחר פיגועי 11 בספטמבר הופקע שטחו על מנת לשמש מרכז מידע בשל מצב החירום. 
במרץ 2004 נפתח המוזיאון מחדש בקרבת בטרי פארק בקצה הדרומי של האי מנהטן.
פרובינציה

פְּרוֹבִינְצְיָה בשיח המודרני הוא כינוי ליחידה מנהלית משנית לרמת המדינה ועליונה לרמת המחוז. 
מונחים חלופיים ליחידה זו הם "מדינה" (state), למשל בארצות הברית או במקסיקו; "קנטון" (canton) בשווייץ; "ארץ" (land) בגרמניה ואוסטריה; "מחלקה" (departamento) בבוליביה ואורוגוואי. בקנדה פרובינציה היא למעשה מדינה. בשפת היום יום משמשת המילה לציון של אזורים נידחים במדינה, במיוחד בהקשרים של קיפוחם המונח שאוב מהחלוקה המנהלית של האימפריה הרומית, בה הוגדרו יחידות רבות כפרובינקיות. בדרך כלל בראש הפרובינציה נמצא מושל, לו אוטונומיה מוגבלת, או ללא אוטונומיה כלל.
לעומת ההגדרה שלה כיחידה השנייה בחלוקה מנהלית לאחר המדינה, לעיתים משמשת המילים לציון המקבילה ל"מחוזות". לדוגמה, בבלגיה הדרג הראשון הוא שלושה מחוזות, שהם בתורם מתחלקים לפרובינציות.

פירוש לשוני

המילה פרובינציה מקבלת את המשמעות הניהולית הטריטוריאלית שלה מתקופת רומא העתיקה בה חולקה האימפריה הרומית לנפות. אך במקרים רבים נפות אלה היו דומות לקולוניות של היום, והאוכלוסייה שם סבלה מניצול ומניעת זכויות רבות. באופן אירוני למדי הקולוניות הרומיות (coloniae) קיבלו מעמד של זכויות מלאות מיד עם הקמתן ולרוב הוקמו באוכלוסיות קטנות עבור לוחמים מנוסי-קרב.
בשפה המודרנית משמעות המילה היא רמה שניונית של ממשל בארצות רבות. ביטויים מקבילים הם: מדינה (בארצות הברית, מקסיקו, אוסטרליה, ברזיל והודו), חבל ארץ (land - בגרמניה ואוסטריה), מחלקה (Departamento - בבוליביה).
עם זאת בארצות מסוימות פרובינציה נחשבת לדרג שלישי בלבד של ממשל. בצרפת ובאיטליה לדוגמה למילה פרובינציה יש משמעות הדומה יותר למשמעותו של מחוז בתוך אזור. שטחים כבושים מסוימים של האימפריה הבריטית זכו לשם פרובינציה, יותר בדומה לפרובינציות הרומאיות העתיקות, למשל הפרובינציה של קנדה והפרובינציה של דרום-אוסטרליה.

משמעות היסטורית ותרבותית

בצרפת לביטוי en province עוד מתלווה לרוב המשמעות 'מחוץ לאזור פריז'. (אותו ביטוי בא לידי שימוש בפרו, שם en provincias משמעותו 'מחוץ לאזור לימה'.) לפני המהפכה הצרפתית, צרפת חולקה בין מספר ממשלות וחלקן נחשבו לנפות, אבל הביטוי היה אז שגור גם כלפי אדמות שלא היו גדולות מאחוזה והשדות הסובבים. לרוב ה'ממשלות הגדולות' (Grands Gouvernements), שהיו שטחים פיאודלים נרחבים עיקריים, נחשבו לנפות. היום הביטוי מוחלף לרוב ב-en région, שהוא הביטוי השגור בימים אלה לרמה השניונית בממשל בצרפת.
במונחים היסטוריים תיאר פרננד ברודל את הפרובינציות האירופיות - אזורים שכללו מספר מחוזות בעלי זהות תרבותית ייחודית אשר התרכזו סביב עיירת מסחר אחת - כיחידה פוליטית אופטימלית באירופה שלפני המהפכה התעשייתית.
יוסף מאיר וייס

ר' יוסף מאיר וייס מספינקא הנודע על שם ספרו בעל האמרי יוסף (מונקאץ', י"ח באדר תקצ"ח – ספינקא, ו' באייר תרס"ט) היה אדמו"ר, רב, מקובל ומחבר ספרים תורניים, מייסד חסידות ספינקא שבספנצה.

תולדותיו

נולד בעיר מונקאץ' (באותה עת תחת השלטון של האימפריה האוסטרית), לר' שמואל צבי וייס ששימש כאב"ד בעיר.
היה תלמידם של המהר"ם א"ש רבה של אונגוואר, הרב שמואל שמלקה רבה של סליש, ודודו ר' יצחק אייזיק וייס רבה של סוואליווע. מגיל צעיר דבק בתורת החסידות והיה נוסע לאדמו"ר רבי שלום רוקח מבעלז ולאדמו"ר ה"צמח צדיק" מויזניץ.
לאחר נישואיו השניים התקרב מאוד לאדמו"ר ר' יצחק אייזיק אייכנשטיין מזידיטשוב, עד שהיה לחשוב בתלמידיו, וממנו קיבל את עיקרי תורתו בחסידות. קיים גם קשרים עם ר' חיים מצאנז. עוד בשנת תר"ל הכתיר אותו רבו לאדמו"ר, אולם הוא סירב לקבל על עצמו תפקיד של אדמו"ר בחיי רבו. לאחר פטירת רבו בט' סיון תרל"ג, הכתירו אותו כמה מחסידי הרב המנוח לאדמו"ר בעיירה ספינקא שבמרמורש. מני אז הסתופפו בחצרו רוב חסידי רבו מזידיטשוב, והמוני יהודים ממחוזות הונגריה וגליציה. גם גדולי תורה כמהרש"ם מברעזין נמנו על חסידיו.
במיוחד התפרסם כבקי בתורת הקבלה, עד שאמרו שר' חיים מצאנז מתייעץ עמו בשאלות בקבלה. כרבו מזידיטשוב אחז בקבלת האר"י הקלאסית, ללא שינויים. תורתו החסידית נכתבה בספרו הגדול "אמרי יוסף", המבוססת רובה ככולה על קבלת האר"י. תורתו מצויה גם בספר של רבו שהוא הוציא לאור "ליקוטי מהרי"א". 
בנו ר' יצחק אייזיק המשיך את הנהגתו באדמורו"ת. חתנו ר' נחמן כהנא, נודע כפוסק, חיבר ספר הלכתי "ארחות חיים". חתן נוסף ר' אביגדור פולק. אחיו היה רבי אהרן, רב ואדמו"ר בבנדיקוביץ, חתנו של רבי יהושע השיל פריד מקאפיש.
נקבר בעיירה ספינקא. בשנת תשל"ב הועלו עצמותיו לארץ ישראל, והוא נטמן בבית הקברות סגולה בפתח תקווה.
מנחם נחום טברסקי (בני ברק)

תולדות חייו

נולד בכ"ב בשבט תש"ב בירושלים לרבי משולם זוסיא טברסקי, האדמו"ר מצ'רנוביל. למד בישיבת בעלז, השתתף בילדותו בטישים של האדמו"ר מבעלזא, רבי אהרן רוקח. בי"ח באלול תשכ"א נישא לנחמה מרים בת רבי אלחנן הלפרין רבה של גולדרס גרין בלונדון, ונשיא התאחדות קהילות החרדים בלונדון.
לאחר חתונתו למד בכולל בעלזא בני ברק במשך 25 שנים, ולאחר כך מונה על ידי אביו לכהן כראש הכולל של החסידות.

מינויו לאדמו"ר

אביו רבי משולם זוסיא נפטר בי"ז בחשון ה'תשמ"ח, ובצוואתו הורה לכל בניו לכהן באדמו"רות, האדמו"ר רבי ישראל מרדכי מרחמיסטריבקה, קרוב משפחתם, הכתיר אותו כאדמו"ר .

הנהגתו

ר' מנחם נחום פתח ישיבה קטנה וגדולה בעיר בני ברק, והן נחשבות מהישיבות החסידיות הטובות בישראל. 
בהמשך נפתחו בנשיאותו בתי חסידים בארץ ישראל ירושלים בית שמש, אלעד,ובביתר, ובעולם, בלונדון במנצ'סטר ובאנטוורפן. אחיו - רבי ישעיה האדמו"ר מצ'רנוביל ארצות הברית, פתח אף הוא חצר חסידית בבורו פארק. 
האדמו"ר מעודד את אחיו לנהוג באדמו"רות. את אחיו רבי יעקב מרדכי, הוא הכתיר לרב חסידי צ'רנוביל באלעד. אח אחר, רבי חיים יצחק פתח בעידודו בית מדרש עצמאי בשדרה ה-21 בורו פארק, והאדמו"ר שולח לשם את חסידיו.
רבי מנחם נחום זוכה להערצה בקרב אדמור"י הציבור החרדי], והאדמו"ר רבי פנחס מנחם אלתר מגור אף העיד עליו כי ביכולתו להבטיח הבטחות ולפעול ישועות.
האדמו"ר אינו מתערב בנושאים פוליטיים כמו ההשתתפות בבחירות לכנסת.
גאורגי שונין

קורות חיים

גאורגי שונין נולד בעיירה במחוז לוהנסק (אז בברית המועצות, כיום באוקראינה) למשפחת איכרים. לאחר תחילת מלחמת העולם השנייה אביו גויס לצבא האדום ולא חזר מחזית הלחימה. תחילה הוא רצה להיות ימאי, אך כאשר נודע לו על חיפוש תלמידים לבית הספר לטייס באודסה, הוא נרשם והתקבל. בשנת 1953 הוא הועבר ללנינגרד לבית הספר לטייסי הצי. לאחר סיום הלימודים הוא הוצב ביחידת חיל האוויר הסובייטי שהייתה נותנת תמיכה לצי בלטי. בשנת 1958 גאורגי שונין הועבר לצי הצפוני. פה הוא הכיר את יורי גגרין ששירת בקרבת מקום.
בשנת 1960 גאורגי שונין הועבר ליחידת הקוסמונאוטים. לאחר סיום קורס הכנות הוא הוצב כחבר צוות של ווסטוק 4, אך לאור בעיות בריאות הועבר לעתודה וחזר לפעילות רק בשנת 1965.
בשנת 1968 גאורגי שונין סיים אקדמיה לטייס.
בשנת 1969 גאורגי שונין השתתף בטיסת חללית סויוז 6.
בשנת 1971 גאורגי שונין עבר משבר נפשי, לאחר סיומו, הוא נותר ביחידת הקוסמונאוטים אך לא היה לו סיכוי להיות מוצב בצוות טיסה. הוא היה ראש מחלקת הכנות, אך לאור בעיות בשנת 1974 הורד לתפקיד מתרגל. בשנת 1976, לאחר שיקום, הוא קודם לתפקיד מנהל מרכז ההכנות. בשנת 1977 גאורגי שונין קודם לדרגת גנרל מאיור. באותה שנה הוא פרסם ספר בנושא חקר החלל, בו לראשונה בברית המועצות תיאר מספר בעיות שהיו במהלך טיסות ותיאר חברי יחידת הקוסמונאוטים שמסיבות שונות לא השתתפו בטיסות.
בשנת 1979 שונין עזב את יחידת הקוסמונאוטים והוצב בתפיקדי פיקוד שונים בחיל האוויר הסובייטי. הוא עזב את הצבא בשנת 1990 בדרגת לוטננט גנרל.
הוא נפטר בשנת 1997 מבעיות לב.
ילין לפידות

היסטוריה

בשנת 2005 רכשה לידר מדב ילין ויאיר לפידות בשלב הראשון 30% מבית ההשקעות תמורת 1.9 מיליון דולר. בשלב השני של ההסכם השלימה לידר את הרכישה ל-50%. ב-2012 החברה מנתה כ-120 עובדים.
ב-2016 החברה גדלה ומנתה כ-150 עובדים. נכון לספטמבר 2016 ילין לפידות ניהל כ-52 מיליארד ש"ח מכספי הציבור. ב-2016 גדלו ההכנסות בכ-5% לסכום של כ-415 מיליון שקל. יש קיטון בהכנסות מקרנות נאמנות לעומת גידול בהכנסות מגמל והשתלמות ומניהול תיקים.
בפברואר 2017 החברה השיקה את קופת הגמל להשקעה, מספר חודשים לאחר שחברות מתחרות השיקו את המוצר. נכון לסוף 2016 ילין לפידות ניהל כ-63 מיליארד ש"ח מכספי הציבור, גידול של 20% לעומת השנה שקדמה. נכון ליוני 2017 סך הנכסים שמנהלת הקבוצה עומד על כ-73 מיליארד ש"ח. נכון לדצמבר 2017 בית ההשקעות ילין לפידות מנהל כ-41 מיליארד ש"ח בתחום הגמל וההשתלמות, מתוכם צבירה של כ-11 מיליארד ש"ח בשנת 2017. ילין לפידות היא החברה הרביעית בגודלה בתחום הגמל וההשתלמות לאחר פסגות, מיטב דש, אלטשולר שחם ולפני כלל פנסיה וגמל .קצב הגידול בתחום הגמל וההשתלמות גבוה משמעותית מבין כל החברות בתחום. בצוותא עם בית ההשקעות אלטשולר שחם נחשב לבית ההשקעות המוביל בצמיחה ובתשואה. הגידול בהיקף הפעילות הוא כתוצאה מגידול בהיקף הצבירה נטו והתשואות ואינו נובע מרכישות.
נכון לאפריל 2017 החברה מנהלת כ-25 מיליארד ש"ח בתחום קרנות הנאמנות במקום השלישי לאחר מיטב דש ומגדל שוקי הון. במדד המותגים של גלובס לשנת 2017 ממוקם בית ההשקעות במקום הרביעי בקטגוריית חיסכון לטווח ארוך. החברה מונה 250 עובדים.

מיקום ונגישות

החברה מייחסת חשיבות רבה לשירות נגיש לבעלי מוגבלויות הן בהגעה פיזית למשרדי החברה והן בשירותי האינטרנט. בית ההשקעות ממוקם במגדל העל בדיזנגוף סנטר תל אביב.
וינר

רועי וינר נולד בשנה כלשהיא.
הוא הפארקוריסט הכי טוב בעולם לשנה כל שהיא.
שכוייח

היסטוריה

עד 2002 הפעילה המועצה להסדר ההימורים בספורט בעיקר את תוכנית הספורטוטו (לימים הוינר 16). ב-20 במרץ 2002 הפעילה לראשונה המועצה את הוינר (לימים הוינר ליין) כתוכנית הימורי ספורט יומית. בשנת 2012 איחדה המועצה להסדר ההימורים את כל תוכניות ההימורים שהיא מפעילה תחת השם וינר.

Winner 16

המותג הוותיק והמזוהה ביותר של הטוטו (נקרא בעבר טוטו 16). זהו משחק הימורים שבועי בו יש לנחש 16 תוצאות של משחקי ליגת העל בנוסף למשחקים מליגות זרות מובילות. הפרסים במשחק זה מחולקים בין הזוכים בפרסים השונים (12-16 ניחושים נכונים) לפי מפתח קבוע. הפרס הראשון מצטבר משבוע לשבוע עד לזכייה. בשנת 2013 התווסף משחק נוסף לטופס (הפלוס - 17 במספר), עליו היה ניתן לבחור להמר ולזכות בעשרה מיליון שקלים נוספים במידה והמנחש ניחש נכון את שאר 16 התוצאות, אך לאחר כמה חודשים ביטלה המועצה את משחק הפלוס.

עולמי Winner

תוכנית הקיימת מספר פעמים בשבוע שבה המשתתף מתבקש לנחש 15 תוצאות מליגות שונות בעולם, בדומה לווינר 16. הפרס משתנה מתוכנית לתוכנית.

מחצית Winner

תוכנית שבועית שבה המשתתף מתבקש להמר על תוצאת המחצית ב-14 תחרויות הראשונות מהווינר 16. הפרס מצטבר משבוע לשבוע ומחולק בין הזוכים.

מיליונר

תוכנית שבועית שבה המשתתף מתבקש להמר 7 תחרויות מתוך 33 שיסתיימו בתוצאת תיקו. (נקרא בעבר טוטו תיקו). הפרס הראשון עומד על מיליון שקלים.

Winner BIG

בתוכנית הווינר ביג על המשתתף לנחש את התוצאה המדויקת בכל שלושת המשחקים שבתוכניה. הפרס מצטבר מסיבוב לסיבוב.

Winner LINE

בווינר ליין ניתן להמר על ניצחון קבוצה מסוימת או על אירועים המתרחשים בזמן המשחק ונתונים סטטיסטיים, כמו מספר הקרנות, כמות השערים שנכבשו או הסלים שנקלעו, הקבוצה הראשונה שספגה כרטיס צהוב והקבוצה שהובילה במחצית המשחק. בווינר ליין ניתן להמר על משחקי כדורגל, כדורסל, כדור יד, טניס ועוד מליגות שונות ברחבי העולם.

כל תחרות מקבלת יחס זכייה משלה לפי ההסתברות שמעניק לו מלכתחילה מפעיל המשחק, בסוף כל יחסי הזכייה מוכפלים בסכום שהושקע בהימור (מחיר הטופס) וכך נקבע סכום הזכייה. ניתן להמר החל מ-10 ש"ח ועד 5000 ש"ח לכל טופס. סכום הזכייה הוא קבוע ולא קשור בהצלחת או בכישלון מהמרים אחרים.

דוגמה: השקעה של 100 שקלים חדשים וניחוש נכון של שלושה משחקים שיחס הזכייה שלהם הוא 9.75, 1.70 ו-1.40, יניבו סכום זכייה של 2,321 ש"ח, שכן: 2,321 = 100 × 9.75 × 1.70 × 1.40.
קרוזינג

קרוזינג (מאנגלית: Cruising for sex) הוא כינוי לפרקטיקה של חיפוש יחסי מין מזדמנים, בדרך כלל אנונימיים, במקומות ציבוריים.
קרוזינג יכול להיעשות ברגל או ברכב ומתקיים לרוב באזורים מסוימים הידועים כאתרי קרוזינג. אתרים כאלה עשויים להיות פארקים ציבוריים או שירותים ציבוריים.

מקור המילה ומשמעותה

מקור המונח בסלנג הפנימי של הקהילה ההומוסקסואלית האמריקאית במחצית הראשונה של המאה ה-20. באותה תקופה, יחסי מין הומוסקסואליים לא היו חוקיים בארצות הברית, כך שהיה בטוח יותר לקיים אותם באנונימיות מחוץ לבית ולדבר עליהם באמצעות מונח סלנג פנימי, שלא יובן על ידי מי שמחוץ לקהילה.
משמעות המושג (שפירושו המילולי הוא "שִׁיוּט" – להשיט כלי שיט בים הפתוח, לרוב ללא יעד מוגדר) היא שיטוט (wandering) או הסתובבות (walking around) באזור מצומצם מסוים, לרוב לא שיטתית, על-מנת "לראות מה (או ליתר דיוק – מי) יִקָרֵה בדרך".

בישראל

בישראל, אתר קרוזינג היסטורי מפורסם הוא גן העצמאות בתל אביב, המשמש ככזה (במידה מצומצמת) עד היום. נוסף עליו, אתרי קרוזינג נודעים במיוחד הם: חוף הים בגעש ("חוף הנודיסטים"), החוף הנפרד בתל אביב (נורדאו – "חוף הדתיים"), גן העצמאות בירושלים, גן הזיכרון בחיפה וחוף עתלית.
מרשל סהלינס

מרשל דייוויד סהלינס (אנגלית: Marshall David Sahlins; נולד ב-27 בדצמבר 1930) הוא אנתרופולוג יהודי אמריקאי.

חייו

סהלינס סיים תואר הראשון ושני באוניברסיטת מישיגן, שם למד אצל לזלי ווייט. את הדוקטורט קיבל באוניברסיטת קולומביה, ב-1954, שם הושפע מקארל פולאני וג'וליאן סטיוארד. הוא חזר ללמד באוניברסיטת מישיגן ובשנות ה-60 החל להיות פעיל בפוליטיקה ומחה נגד מלחמת וייטנאם. בסוף שנות ה-60 שהה שנתיים בפאריס, שם נחשף לאינטלקטואליזם הצרפתי (בייחוד ללוי-שטראוס) ולמהומות הסטודנטים של מאי 1968. ב-1973 עבר לאוניברסיטת שיקגו, שם הוא מכהן כפרופסור אמריטוס לאנתרופולוגיה.
עבודתו של סהלינס הראתה בעיקר את יכולתה העצומה של התרבות לעצב את תפיסת המציאות והפרקטיקות של בני האדם. בייחוד ביקש להראות את כוחה של התרבות להניע בני אדם שלא דרך הביולוגיה. עבודתו המוקדמת התרכזה בפיתוח רעיון "האדם הכלכלי הרציונלי", והראתה שמערכת כלכלית מסתגלת לנסיבות מיוחדות באופנים תרבותיים מסוימים. לאחר פרסום הספר "Culture and Practical Reason" ב-1976 עבר להתרכז בקשר שבין היסטוריה לאנתרופולוגיה ובדרכים שבהן תרבויות שונות מבינות את ההיסטוריה. מחקריו התרכזו בתרבויות האוקיינוס השקט, ובייחוד בתרבויות של איי פיג'י והוואי.
בספרו "Evolution and Culture", שראה אור ב-1960, עסק סהלינס באבולוציה תרבותית ובנאו-אבוציונליזם. הוא חילק את האבולוציה של החברות השונות ל"כלליות" ו"מסוימות". אבולוציה כללית היא הנטייה של המערכות התרבותיות והחברתיות להגביר את מורכבותן, את רמת הארגון שלהן ואת הסתגלותן לסביבה. ואולם מאחר שתרבויות אינן מבודדות, יש השפעות גומלין ופעפוע (דיפוזיה) של התכונות שלהן (למשל, המצאות טכנולוגיות). זה מוביל את התרבויות לפתח דרכים שונות (אבולוציה מסוימת), מפני שהן נחשפות ליסודות תרבותיים שונים בכל מיני צירופים ובשלב אבולוציוני שונה.
גמישות פנוטיפית

גמישות פנוטיפית (Phenotypic plasticity) לעיתים נקראת גם הסתגלות פנוטיפית, היא תופעה ביולוגית נפוצה בה מערך גנטי (גנוטיפ) נתון מבטא פנוטיפים שונים של תכונה מסוימת תחת תנאים סביבתיים שונים.

השלכות

הגמישות הפנוטיפית מאפשרת לאורגניזם לייצר מופעים שונים או רמות ביטוי שונות של תכונות בהתאם לתנאי הסביבה ובכך לעזור לו להתמודד עם תנאים אלה. עם זאת, בתנאים מסוימים מנגנונים של גמישות התפתחותית עלולים גם לגרום למחלות ולפגיעה באורגניזם.

מחקר

העקרון הוא נושא מחקר מרכזי ורב-תחומי בביולוגיה מודרנית. בביולוגיה אבולוציונית נחקרת האבולוציה של הגמישות הפנוטיפית כתכונה בפני עצמה וכן ההשפעה של תכונה זאת על מהלך האבולוציה. באקולוגיה נחקר מרחב המופעים של תכונות גמישות בכל מין וההשפעה של מרחב זה על יחסי הגומלין של המין עם סביבתו ועל תפקוד המערכת האקולוגית. בגנטיקה ובביולוגיה התפתחותית נחקרים המנגנונים המולקולריים שמאפשרים ביטוי משתנה של תכונות ממבנה גנטי נתון. בתחומים ביולוגיים נוספים גמישות פנוטיפית היא העקרון מרכזי להסבר תופעות, כמו גמישות התפתחותית של רשתות עצביות בנוירוביולוגיה, דפוסי התנהגות תלויי-הקשר בהתנהגות בעלי חיים, וכו'.
לאחרונה חדר העיקרון ממדעי החיים גם למחקר הרפואי, והתופעה נתפסת כגורם המשפיע על בריאותו של אדם לאורך חייו.
ג'ים ג'אסטיס

ביוגרפיה

ג'אסטיס נולד בצ'ארלסטון, בנם של ג'יימס ורות'. ב-1969 סיים את לימודיו בתיכון והמשיך בלימודים באקדמיה הצבאית גרינברייר. סיים תואר ראשון ותואר שני במנהל עסקים באוניברסיטת מרשל. במהלך הלימודים שימש קפטן נבחרת הגולף של האוניברסיטה.

קריירה עסקית

לאחר הלימודים הצטרף לעסקי משפחתו. ב-1977 הקים את חברת "Justice Family Farms" שהפכה לחברה החקלאית הגדולה במזרח ארצות הברית ומגדלת חיטה, תירס, סויה על שטח של מעל 50,000 אקר בארבע מדינות. ב-1993 נפטר אביו והוא קיבל את השליטה על החברות "Bluestone Industries" ו- "Bluestone Coal Corporation", תחת ניהולו הורחבה קבוצת החברות לשליטה במעל 100 חברות שונות, בתחומי כריית הפחם, גידול עצים, מנפטות, מגרשי גולף ועוד. ב-2009 מכר את פעילות הפחם לחברת "Mechel" הרוסית תמורת 568 מיליון דולר וב-2015 רכש את נכסי החברה בחזרה תמורת 5 מיליון דולר בלבד. ג'אסטיס פיתח מתחם נופש יוקרתי בגרינברייר ובו מגרשי גולף המשמשים את סבב ה-PGA (תחרויות הגולף המקצועני הראשיות). נכון ל-2017, ג'אסטיס הוא המיליארד היחיד והאדם העשיר ביותר בווירג'יניה המערבית, הונו מוערך בכ-1.59 מיליארד דולר.

קריירה פוליטית

לאורך השנים החליף ג'אסטיס את רישומו בין שתי המפלגות הגדולות בארצות הברית, ותרם למועמדים מהמפלגה הדמוקרטית והרפובליקנית כאחד. בפברואר 2015 הצטרף למפלגה הדמוקרטית והודיע על כוונתו להתמודד בבחירות למשרת מושל וירג'יניה המערבית. במאי 2016 ניצח בבחירות המקדימות של המפלגה ובנובמבר אותה שנה ניצח בבחירות הכלליות לאחר שזכה ל-49.1% מקולות המצביעים לעומת 42.3% ליריבו מהמפלגה הרפובליקנית. בינואר 2017 הושבע לתפקידו. במהלך עצרת משותפת עם נשיא ארצות הברית דונלד טראמפ הודיע ג'אסטיס ב-3 באוגוסט 2017 כי הוא עובר למפלגה הרפובליקנית.
ג'אסטיס נשוי לקאת'י והם הורים לשני ילדים.
קו אליזבת

הקמת הקו

רעיון הקמת הקו הועלה לראשונה בשנות הארבעים. ניסיונות נוספים לקדמו החל משנות השבעים לא נשאו פרי. רק בשנת 2001 החל הליך ההצעה והתכנון להתקדם. בשנת 2008 קיבל הפרלמנט חוק מיוחד בנוגע להקמת הקו. עבודות בניית התשתית לקו החלו בשנת 2009 והן מתנהלות בשם קרוסרייל (Crossrail). 
במאי 2015 הופעל הסעיף הצפון-מזרחי של הקו ובמאי 2018 החל לפעול קטע בחלקו המערבי. עד להפעלת הקו לכל אורכו הם פועלים תחת המותג TfL Rail.

רכבות

המנהרות החדשות בקו נחפרו בקוטר מוגדל של 6.2 מטר על מנת לאפשר שימוש ברכבות מדגם חדש - 345, מתוצרת חברת בומברדייה. כל רכבת היא באורך כולל של 200 מטר (עם אופציה להארכה עד 240 מטר) ובה תשעה קרונות וקיבולת של עד 1,500 נוסעים. הרכבות ינועו בקו בתדירות של עד 24 רכבות בשעה ובמהירות של עד 140 קילומטר לשעה. הרכבות הראשונות מדגם זה החלו לפעול ביוני 2017. מפעיל הקו הוא תאגיד MTR מהונג קונג.
אשת מדנים ציבורית

אשת מדנים ציבורית (באנגלית: Common scold) הוא שמה של עבירת מטרד לציבור במשפט המקובל הפלילי באנגליה ובוויילס, המתייחסת לאישה כעסנית וסכסכנית, המפרה את שלום הציבור בוויכוחים חוזרים ובסכסוכים עם שכניה. השם הלטיני לעבריינית הוא communis rixatrix, המופיע בהטיית נקבה ומכאן ברור כי עבירה זו מיוחדת לנשים בלבד.
העבירה הוכרה אף בצפון אמריקה הקולוניאלית, והעבריינית הוענשה בהטבלה: היא הושמה בכיסא מיוחד והושקעה במי נהר או אגם. אף על פי שנשים הועמדו לדין בגין עבירה זו לעיתים נדירות בלבד, היא נותרה בספר החוקים באנגליה ובוויילס עד לשנת 1967. כיוון שהעבירה מיוחדת לנשים בלבד היא בוטלה בארצות הברית עם התקבל התיקון ה-14 לחוקה ב־1868, המבטיח הגנה שווה לכל בפני החוק.